ในรอบปี 2551 ที่ผ่านมาเศรษฐกิจของประเทศได้เผชิญกับปัจจัยต่างๆ
มากมายทั้งจากภายในประเทศและต่างประเทศ ที่สำคัญ ดังนี้

ความเสี่ยงจากราคาวัสดุก่อสร้าง

ในช่วงปีที่ผ่านมาระดับราคาวัสดุก่อสร้างต่างๆมีความผันผวนสูงมาก
มีการเปลี่ยนแปลงด้านราคาอย่างรวดเร็ว จากตัวเลขดัชนี Construction Materials Price
Index (CMI) โดยสำนักดัชนีเศรษฐกิจการค้า
ซึ่งคำนวณจากการสำรวจราคาสินค้าวัสดุก่อสร้างในเขตกรุงเทพและปริมณฑล จำนวนกว่า 88
รายการ ครอบคลุมหมวดไม้ ผลิตภัณฑ์ไม้ ซีเมนต์ ผลิตภัณฑ์คอนกรีต เหล็ก ผลิตภัณฑ์เหล็ก
และวัสดุก่อสร้างอื่นๆ เพื่อนำมาคำนวณ ดัชนีราคาวัสดุก่อสร้างในปี 2543 เท่ากับ 100
โดยในไตรมาสที่ 2/2551 ดัชนีนี้มีค่าเท่ากับ 175.3
เพิ่มสูงขึ้นเมื่อเปรียบเทียบกับช่วงเดียวกันของปี หรือเท่ากับร้อยละ 29.28
โดยเฉพาะดัชนีในหมวดเหล็กและผลิตภัณฑ์เหล็ก มีค่าสูงสุด เท่ากับ 308.0
เพิ่มสูงขึ้นหรือเท่ากับร้อยละ 72.74 เมื่อเปรียบเทียบในช่วงเดียวกันของปี
มีผลทำให้ราคาเหล็กและผลิตภัณฑ์เหล็กที่ใช้ในการก่อสร้างมีราคาสูงขึ้นเป็นผลกระทบโดยตรงต่อผู้รับเหมาก่อสร้างซึ่งต้องรับภาระดังกล่าว
รวมทั้งทำให้ราคาวัสดุก่อสร้างอื่นๆมีราคาที่สูงขึ้นเช่นกัน อย่างไรก็ตามในไตรมาส 3 และไตรมาส
4 ของปี ดัชนีในหมวดเหล็กและผลิตภัณฑ์เหล็กก็มีแนวโน้มลดลงคงเหลือ 246.4 และ177.0
ตามลำดับ
สาเหตุสำคัญเนื่องมากจากต้นทุนในการผลิตซึ่งนำเข้าวัตถุดิบมาจากต่างประเทศมีราคาลดลง
และราคาน้ำมันได้ปรับตัวลดลงอย่างต่อเนื่อง
รวมทั้งความต้องการเหล็กในประเทศที่มีแนวโน้มลดลงตามสถานการณ์การก่อสร้างที่ชะลอตัวลงตามลำดับ
การเพิ่มขึ้นของราคาวัสดุก่อสร้างข้างต้นโดยเฉพาะเหล็กและผลิตภัณฑ์เหล็กเป็นปัจจัยสำคัญอีกปัจจัยหนึ่งที่ทำให้ผลประกอบการของบริษัทรับเหมาก่อสร้างมีอัตราการทำกำไรที่ลดน้อยถอยลงตามลำดับ
(ตารางที่ 7, หัวข้อ 12.1.3 อัตราส่วนทางการเงิน)

บริษัทได้ตระหนักถึงความสำคัญในเรื่องดังกล่าว โดยได้ดำเนินการบริหารความเสี่ยงในหลายมิติ
ดังนี้ การติดตามความเคลื่อนไหวของราคาวัสดุก่อสร้างอย่างต่อเนื่อง
หากมีทิศทางหรือแนวโน้มที่เพิ่มขึ้น บริษัทจะสั่งซื้อกับคู่ค้า/ผู้ผลิตรายใหญ่ในจำนวนคราวละมากๆ
ซึ่งสามารถเจรจาต่อรองรวมทั้งได้ราคาและเงื่อนไขที่เหมาะสม
อีกทั้งบริษัทอาจได้พันธมิตรทางการค้าในการดำเนินธุรกิจในอนาคต
สำหรับบางโครงการเจ้าของโครงการจะเป็นผู้จัดหาวัสดุก่อสร้างให้กับบริษัท
ทำให้ลดความเสี่ยงไปได้ระดับหนึ่ง

ความเสี่ยงจากราคาน้ำมันที่ผันผวน

ระดับราคาน้ำมันดิบในตลาดโลกในช่วงปี 2551
ที่ผ่านมามีความผันผวนสูงเป็นอย่างมากในช่วงหลายๆ ปีที่ผ่านมา โดยราคาน้ำมันดิบ West Texas
Intermediate (WTI) ได้ปรับราคาสูงขึ้นจากราคา 95.95 เหรียญสหรัฐ/บาร์เรล ในไตรมาส
4/2550 เป็นราคา 139.96 เหรียญสหรัฐ/บาร์เรล ในไตรมาส 2/2551
และได้ปรับตัวสูงสุดที่ราคา 147.27 เหรียญสหรัฐ/บาร์เรล ในช่วงเดือนกรกฎาคม 2551
ทั้งนี้ในช่วงเวลาดังกล่าวได้มีการคาดการณ์จากหน่วยงานต่างๆว่าระดับราคาน้ำมันดิบในตลาดโลกมีโอกาสที่จะปรับราคาถึงบาร์เรลละ
200 เหรียญสหรัฐ/บาร์เรล อย่างไรก็ตาม นับหลังจากนั้นเป็นต้นมา
ระดับราคาก็มีแนวโน้มลดลงอย่างต่อเนื่อง คงเหลือราคา 100.70 เหรียญสหรัฐ/บาร์เรล
ในไตรมาสที่ 3/2551 และลดลงคงเหลือราคา 44.6 เหรียญสหรัฐ/บาร์เรล
ในไตรมาสสุดท้ายของปี เป็นการลดลงถึงร้อยละ 55.71
ดังนั้นการที่ระดับราคาน้ำมันดิบเพิ่มสูงขึ้นในช่วงเวลาข้างต้นเป็นผลทำให้ระดับราคาน้ำมันดีเซลภายในประเทศสูงถึง
42.64 บาท/ลิตร ในไตรมาสที่ 2/2551 และระดับราคาสูงสุดถึง 44.24 บาท/ลิตร ในวันที่ 5
กรกฎาคม 2551 (ตารางที่ 6, แผนภาพที่ 5 หัวข้อ 12.1.3 อัตราส่วนทางการเงิน)
มีผลกระทบโดยตรงต่อต้นทุนในการดำเนินงานของบริษัทรับเหมาก่อสร้าง
ระดับราคาน้ำมันที่เพิ่มสูงขึ้นอย่างต่อเนื่องก็จะมีผลต่อราคาวัสดุก่อสร้างที่มีน้ำมันเป็นส่วนประกอบด้วยเช่นกัน
ซึ่งบริษัทรับเหมาก่อสร้างได้รับผลกระทบอย่างหลีกเลี่ยงไม่ได้
โดยผู้รับเหมาก่อสร้างแต่ละรายจะได้รับผลกระทบแตกต่างกันไปตามลักษณะของงานก่อสร้าง ณ
ขณะนั้นหากมีงานก่อสร้างที่อยู่ในช่วงงานของการถมดิน
หรืองานด้านสาธารณูปโภคก็จะได้รับผลกระทบจากการเพิ่มขึ้นของราคาน้ำมัน
ในส่วนของบริษัทเป็นผู้รับเหมาก่อสร้างอาคารสูงเป็นส่วนใหญ่ก็จะได้รับผลกระทบไม่มากนัก

อย่างไรก็ตาม บริษัทฯมีมาตรการรองรับเพื่อลดความเสี่ยงดังกล่าว ได้แก่ การบริหารจัดการที่ดี
โดยการติดตามความเคลื่อนไหวของราคาน้ำมันอย่างต่อเนื่องซึ่งสามารถคาดการณ์ล่วงหน้า
จะเป็นประโยชน์ต่อการประมาณราคาการรับงานก่อสร้าง
อีกทั้งการเจรจาต่อรองกับผู้ว่าจ้างก็จะมีส่วนช่วยลดความเสี่ยงได้เช่นกัน

ความเสี่ยงทางด้านการเมือง

การเปลี่ยนแปลงและความไม่แน่นอนทางการเมืองของประเทศ
จะมีผลกระทบโดยตรงต่อจิตวิทยาและบรรยากาศในการลงทุน ทั้งจากนักลงทุนในประเทศ
และต่างประเทศ โดยเฉพาะงบประมาณเพื่อการลงทุนในโครงการพื้นฐานขนาดใหญ่ (Mega
Project) และงบประมาณด้านการก่อสร้างในโครงการต่างๆ
อาจมีผลกระทบในการชะลอการก่อสร้างหรือเลื่อนออกไป
ซึ่งเป็นปัจจัยสำคัญที่มีต่อการตัดสินใจของผู้ลงทุน ผู้ว่าจ้าง
ทั้งจากโครงการของภาครัฐและของภาคเอกชน
โดยในส่วนของภาคเอกชนเองก็ต้องรอความชัดเจนของสถานการณ์ทางการเมือง
ซึ่งส่งผลกระทบต่อการขยายตัวของธุรกิจภาคอสังหาริมทรัพย์ ภาคการก่อสร้าง บริการออกแบบ
จัดหา ฯลฯ และภาคที่เกี่ยวเนื่องกับงานก่อสร้างทั้งหมด

ตลอดระยะเวลาของปี 2551
ภาคการก่อสร้างยังคงมีอัตราการขยายตัวต่ำอย่างต่อเนื่องโดยมีอัตราการขยายตัวลดลง ร้อยละ
-4.73 % เมื่อเปรียบเทียบกับช่วงเดียวกันของปี 2550 และยังคงมีปัจจัยหลักๆ ที่สืบเนื่องจากการปี
2550 อันได้แก่ ราคาน้ำมันที่เพิ่มสูงขึ้น ความไม่เชื่อมั่นต่อสถานการณ์ทางการเมืองในประเทศ
ความไม่แน่นอนของภาครัฐในการลงทุนโครงการขนาดใหญ่
โดยเฉพาะในช่วงครึ่งหลังของปีได้เกิดสถานการณ์ความวุ่นวายทางการเมืองที่ยืดเยื้อจนกระทั้งการปิดสนามบินนานาชาติ
2 แห่งของผู้ชุมนุม
ส่งผลให้กระทบซ้ำเติมต่อการท่องเที่ยวและเป็นอุปสรรคต่อการขนส่งสินค้าระหว่างประเทศ
ความเชื่อมั่นของประชาชนและภาคธุรกิจ (ตารางที่ 5)
ผลกระทบต่อเนื่องการใช้จ่ายและการลงทุนของภาคเอกชน
รวมทั้งการเกิดวิกฤตการณ์ทางการเงินของโลกจากปัญหาทางการเงินของประเทศสหรัฐอเมริกาซึ่งลุกลามทำให้เศรษฐกิจโลกชะลอตัวและได้ส่งผลกระทบต่อเนื่องมายังเศรษฐกิจของประเทศ

สำหรับแนวโน้มอุตสาหกรรมการก่อสร้างไทยในปี 2552 คาดการณ์ว่า
ภายใต้ภาวะวิกฤตเศรษฐกิจการเงินของโลกที่ยังคงมีความเสี่ยงและอาจเพิ่มระดับความรุนแรงโดยเฉพาะในปี
2552 นี้
รัฐบาลมีความจำเป็นอย่างยิ่งที่จะดำเนินการมาตรการต่างๆเพื่อดูแลผลกระทบและกระตุ้นเศรษฐกิจไทยให้เกิดประสิทธิภาพ
ทั้งจากการเร่งรัดการเบิกจ่ายงบประมาณปี 2552 งบประมาณกลางปีเพิ่มเติม จำนวน 116,700
ล้านบาท
การเตรียมความพร้อมของโครงการที่จะสามารถดำเนินการและเบิกจ่ายได้ทันทีตามที่กำหนด
การเร่งรัดการดำเนินโครงการลงทุนที่สำคัญให้มีความชัดเจนโดยเฉพาะโครงการโครงสร้างพื้นฐานให้มีความต่อเนื่อง
เช่น โครงการระบบรถไฟฟ้าขนส่งมวลชน การพัฒนาระบบโลจิสติกส์ของประเทศ
รวมทั้งการดูแลค่าครองชีพของประชาชน การปรับขึ้นราคาสินค้าให้มีความเหมาะสมเป็นธรรม ฯลฯ
สำหรับมาตรการรองรับเพื่อลดความเสี่ยงดังกล่าวให้น้อยลงนั้น
โดยบริษัทมุ่งเน้นที่จะให้บริการที่มีคุณภาพภายใต้ระยะเวลาที่กำหนด
ซึ่งได้รับความไว้วางใจจากลูกค้าหรือผู้ว่าจ้างด้วยดีเสมอมา
รวมทั้งการหาลู่ทางในการขยายศักยภาพด้านงานก่อสร้างไปยังต่างประเทศตามที่กล่าวข้างต้นแล้ว

ความเสี่ยงจากการแข่งขันที่สูงขึ้น

การแข่งขันในธุรกิจการก่อสร้างยังคงมีการแข่งขันที่สูงมากแม้สถานการณ์ในขณะนี้ยังคงมีงานก่อสร้าง
แต่อยู่ในภาวะที่เริ่มชะลอตัวอย่างมาก
โดยหากพิจารณาจากอัตราการขยายตัวการลงทุนด้านการก่อสร้าง พบว่าภาพรวม ณ สิ้นปี 2551
มีอัตราการขยายตัวติดลบ ร้อยละ 5.00 เมื่อเปรียบเทียบกับช่วงเดียวกันของปี
โดยการลงทุนด้านการก่อสร้างของภาคเอกชนมีอัตราการขยายตัวติดลบ ร้อยละ 0.2
และการลงทุนด้านการก่อสร้างของภาครัฐมีอัตราการขยายตัวติดลบร้อยละ 9.5 (ตารางที่ 10)
ซึ่งอัตราการขยายตัวติดลบดังกล่าวแสดงให้เห็นว่าแนวโน้มการลงทุนในด้านการก่อสร้างลดลง
จำนวนหรือปริมาณงานการก่อสร้างต่างๆย่อมมีน้อยลง และการแข่งขันย่อมสูงขึ้น
ประกอบกับการเผชิญภาวะเศรษฐกิจของโลกในช่วงครึ่งหลังของปี 2551
เป็นผลให้ราคาวัสดุก่อสร้างต่างๆ สูงขึ้นโดยเฉพาะเหล็กและผลิตภัณฑ์เหล็ก
ซึ่งในช่วงเวลาดังกล่าวผู้รับเหมาหลายรายต้องรับภาระจากต้นทุนก่อสร้างที่สูงขึ้น
ซึ่งเป็นปัจจัยหนึ่งทำให้การแข่งขันมีความรุนแรงทั้งปี 2551
รวมทั้งหากพิจารณาจากปัจจัยภายในประเทศพบว่าโครงการโครงสร้างพื้นฐานขนาดใหญ่ อันได้แก่
โครงการรถไฟฟ้า เป็นต้น แม้จะมีความชัดเจนมากขึ้น
แต่มีผู้รับเหมาก่อสร้างในประเทศที่มีคุณสมบัติตามเกณฑ์ที่กำหนดเพียงไม่กี่รายเท่านั้นและหากเข้าเป็นผู้รับเหมาช่วงงานอีกทอดย่อมได้รับความเสี่ยงในผลกำไรที่ได้นั้นลดน้อยเป็นทอดๆไป
รวมไปถึงงานก่อสร้างระดับนานาชาติหรือระหว่างประเทศซึ่งต้องอาศัยความร่วมมือความเชี่ยวชาญจากต่างชาติก็มีเพียงบริษัทรับเหมาก่อสร้างไม่กี่รายเช่นกันที่มีความพร้อมและมีประสบการณ์
ซึ่งทั้งหมดนี้เป็นปัจจัยที่ทำให้เกิดการแข่งขันสูงขึ้นโดยเฉพาะด้านราคา
ทำให้บริษัทรับเหมาก่อสร้างมีอัตรากำไรเบื้องต้นลดน้อยลงทั้งจากต้นทุนค่าก่อสร้างที่สูงขึ้น
และการแข่งขันด้านราคาส่งผลกระทบต่อความสามารถในการทำกำไรของบริษัทรับเหมาก่อสร้างในที่สุด

ในการดำเนินงานในปี 2551 และในปี 2552
นี้บริษัทจึงมุ่งเน้นที่จะให้บริการที่มีคุณภาพภายใต้ระยะเวลาตามสัญญาที่กำหนด
และที่สำคัญภายใต้งบประมาณซึ่งเป็นหัวใจสำคัญที่ทำให้ธุรกิจการก่อสร้างประสบความสำเร็จ
โดยการประสานงานกับเจ้าของโครงการหรือลูกค้าของบริษัทอย่างต่อเนื่องโดยเฉพาะสภาวะทางเศรษฐกิจที่เปลี่ยนแปลงไปและอาจมีผลกระทบต่อต้นทุนการก่อสร้างทั้งผู้รับเหมาก่อสร้างและเจ้าของโครงการหรือลูกค้า
ดังเช่นราคาเหล็กและผลิตภัณฑ์เหล็กในช่วงครึ่งหลังของปี 2551
รวมทั้งบริษัทพยายามหลีกเลี่ยงการแข่งขันทางด้านราคากับผู้รับเหมารายอื่นๆ
ซึ่งมีความเสี่ยงสูงอาจทำให้อัตรากำไรขั้นต้นไม่เป็นไปตามที่กำหนด
รวมทั้งการเลือกประมูลงานที่บริษัทมีความชำนาญเพื่อให้ได้กำไรขั้นต้นในอัตราที่เหมาะสมเป็นหลักและให้สอดคล้องกับจำนวนบุคคลากรของบริษัท
รวมทั้งการพิจารณาคัดเลือกผู้ว่าจ้าง/เจ้าของโครงการโดยดำเนินการตรวจสอบประวัติการทำธุรกิจ
สถานะทางการเงิน ความสามารถในการชำระเงิน จากแหล่งข้อมูลต่างๆ ทั้งจากงบการเงิน
สอบถามจากแหล่งข้อมูลที่น่าเชื่อถือ เช่น ผู้ประกอบการพัฒนาอสังหาริมทรัพย์ ผู้รับเหมารายอื่น
เป็นต้น ซึ่งมีส่วนช่วยลดความเสี่ยงจากการแข่งขันที่สูงขึ้น

ความเสี่ยงจากความร่วมมือกับพันธมิตรทางการค้าในลักษณะ กิจการร่วมค้า (Joint Venture)

เป็นที่ทราบกันดีอยู่แล้วว่า ธุรกิจรับเหมาก่อสร้างเป็นธุรกิจที่มีการแข่งขันกันอย่างรุนแรง
นับวันก็ยิ่งทวีความรุนแรงเพิ่มมากขึ้น อันเนื่องมาจาก ราคา
ความสัมพันธ์ใกล้ชิดกับผู้มีอำนาจในการต่อรอง หรือเงื่อนไขพิเศษต่างๆ และผู้รับเหมาข้ามชาติ
ซึ่งทั้งหมดนี้ ผู้รับเหมารายเล็กหรือรายใหม่ มีโอกาสน้อยมากที่จะเข้ามามีส่วนร่วม
ซึ่งทำให้ขาดโอกาสอันดีในการพัฒนาขีดความสามารถหรือองค์ความรู้ในด้านเทคโนโลยีการก่อสร้างสมัยใหม่
หากขาดความร่วมกันอย่างจริงจัง และการเปิดโอกาสในการแข่งขัน

ความร่วมมือระหว่างพันธมิตรทางการค้า จึงถือว่ามีความสำคัญและมีความจำเป็นอย่างยิ่ง
ต่อการแข่งขันที่รุนแรงโดยเฉพาะกับผู้รับเหมาข้ามชาติ ทั้งนี้อันเนื่องมาจาก
ความเชี่ยวชาญเฉพาะด้าน การถ่ายทอดเทคนิค เทคโนโลยีการก่อสร้างนำสมัย
ซึ่งเป็นประโยชน์อย่างยิ่งหากมีความร่วมมือระหว่างพันธมิตรทางการค้าอย่างแท้จริง

อย่างไรก็ตามความร่วมมือกับพันธมิตรทางการค้าในลักษณะ กิจการร่วมค้า (Joint Venture)
ย่อมมีความเสี่ยงเช่นกัน ซึ่งเกิดจากคู่สัญญาไม่ปฏิบัติตามสัญญา หรือ เงื่อนไข หรือ
ข้อตกลงที่ร่วมทุนไว้ ซึ่งอาจทำให้บริษัทฯ ต้องเข้ารับผิดชอบในส่วนของผู้ร่วมทุนในกิจการร่วมค้านั้น
ซึ่งมีผลต่อต้นทุนในการดำเนินงานที่สูงขึ้น เป็นผลให้กำไรขั้นต้นที่ได้รับลดน้อยลง
หรือเกิดผลขาดทุนในโครงการก่อสร้าง เป็นต้น ปัจจุบันบริษัทมีพันธมิตรทางการค้าในลักษณะ
กิจการร่วมค้า ได้แก่ กิจการร่วมค้า ซินเท็ค-ไมวาน ซึ่งกิจการฯ
ดังกล่าวอยู่ระหว่างการดำเนินโครงการก่อสร้าง และรับเงินตามงวดงานจากการเคหะแห่งชาติ
ในโครงการบ้านเอื้ออาทร (หัวข้อ 12.2 คำอธิบายและการวิเคราะห์ฐานะทางการเงิน)

บริษัทฯ มีนโยบายร่วมมือกับพันธมิตรทางการค้าในลักษณะ กิจการร่วมค้า
ในกิจการที่ดำเนินธุรกิจที่เอื้อประโยชน์, มีความเกี่ยวเนื่องกับธุรกิจบริษัทฯ
และมีแนวโน้มการเติบโตที่ดี สำหรับสัดส่วนเงินลงทุนและนโยบายการบริหารงานกิจการร่วมค้านั้น
ขึ้นกับความเชี่ยวชาญในธุรกิจ , ความสามารถในการลงทุน และอำนาจการบริหารงานเป็นหลัก

ความเสี่ยงจากการดำเนินงานก่อสร้างไม่แล้วเสร็จตามสัญญาการก่อสร้าง

การปฏิบัติตามสัญญาก่อสร้างเป็นหัวใจสำคัญในการประกอบธุรกิจของบริษัท
การดำเนินงานก่อสร้างไม่แล้วเสร็จตามสัญญานั้นมีโอกาสเกิดขึ้นได้เสมอและมีหลายสาเหตุด้วยกันไม่ว่าจะมาจากความล่าช้าของผู้ว่าจ้างหรือเจ้าของโครงการ
เช่น การเปลี่ยนแปลงแบบก่อสร้าง การเปลี่ยนแปลงสัญญา การขาดแคลนเงินทุน
หรือปัญหาภายในของผู้ว่าจ้างเอง เป็นต้น
ซึ่งทำให้การดำเนินการก่อสร้างของบริษัทผู้รับเหมาฯต้องล่าช้าออกไป
และอาจทำให้บริษัทผู้รับเหมาต้องรับภาระค่าใช้จ่ายต่างๆ ที่เพิ่มมากขึ้น เช่น
ระยะเวลาการก่อสร้าง ค่าแรงงาน ค่าสาธารณูปโภค โดยไม่เป็นผลดีต่อทั้ง 2 ฝ่าย
เนื่องจากการปรับเปลี่ยนและการเปลี่ยนแปลงข้างต้น หรือการเพิ่มเติม
ต้องใช้เวลาและมีค่าใช้จ่ายรวมทั้งงบประมาณต่างๆ ในกรณีของบริษัทเมื่อเกิดเหตุการณ์เช่นนี้ขึ้น
บริษัทได้ดำเนินการประสานงานกับทุกฝ่ายที่เกี่ยวข้อง เพื่อให้ได้ขอยุติและเป็นประโยชน์ต่อทุกฝ่าย
ซึ่งก็ได้รับความร่วมมือดี
อย่างไรก็ตามในกรณีที่ผู้ว่าจ้างหรือเจ้าของโครงการไม่ปฎิบัติตามสัญญาหลังจากได้ดำเนินการประสานเพื่อหาข้อยุติแล้วและเกินระยะเวลาตามข้อกำหนดของสัญญาและตามข้อกำหนดของบริษัท
บริษัทก็จะดำเนินการตามขั้นตอนของกฎหมายต่อไป
โดยในช่วงที่ผ่านมานั้นหลังดำเนินการขั้นตอนของกฎหมายแล้วก็ได้รับการชำระหนี้คืน ตามลำดับ
(รายละเอียดตาม 12.2 คำอธิบายและการวิเคราะห์ฐานะทางการเงิน
เรื่องรายการโอนกลับค่าเผื่อหนี้สงสัยจะสูญ)

ในกรณีความล่าช้าเป็นผลเนื่องจากปฏิบัติงานของบริษัท
ในช่วงที่ผ่านมาบริษัทได้ดำเนินการตามระบบบริหารงานคุณภาพ ISO 9001:2000
มาใช้ในการรักษามาตรฐานการปฏิบัติงาน
รวมทั้งดำเนินการทบทวนการดำเนินการตั้งแต่ก่อนดำเนินการทำสัญญารับงาน ช่วงหลังการเซ็นสัญญา
และระหว่างการดำเนินการก่อสร้าง เพื่อให้การดำเนินการก่อสร้างสำเร็จลุล่วงไปด้วยดี
ตามความต้องการของลูกค้า และตามกำหนดเวลาของสัญญา
ซึ่งทั้งหมดได้ดำเนินการเป็นไปตามที่ได้กำหนดไว้

ความเสี่ยงจากการเปลี่ยนแปลงนโยบายการให้สินเชื่อของสถาบันการเงิน

ในการดำเนินธุรกิจการก่อสร้างของบริษัทผู้รับเหมาก่อสร้างนั้น
เงินทุนหมุนเวียนในการดำเนินงานมีความสำคัญในลำดับต้นๆ
เพราะเนื่องจากต้องบริหารจัดการเงินในการจัดซื้อจัดจ้างต่างๆ อาทิเช่น การจัดซื้อวัตถุดิบ
วัสดุอุปกรณ์ก่อสร้าง ค่าจ้างแรงงาน และการเงินหมุนเวียนในการก่อสร้างโครงการ เป็นต้น
หากบริษัทผู้รับเหมามีเงินทุนหมุนเวียนไม่เพียงพอการขอวงเงินสินเชื่อกับสถาบันการเงินการเป็นอีกช่องทางหนึ่ง
รวมทั้งการขอหนังสือค้ำประกันต่างๆ เช่น หนังสือค้ำประกันสัญญา (Performance Bond)
หนังสือค้ำประกันผลงาน (Retention Bond) ทั้งนี้ สถาบันการเงินต่างๆ
มีนโยบายในการให้วงเงินสินเชื่อ การออกหนังสือค้ำประกันที่แตกต่างกัน
ซึ่งขึ้นอยู่กับนโยบายในการบริหารความเสี่ยง (Risk Management Policy)
และมาตรฐานการประกันความเสี่ยง ซึ่งอาจมีการเปลี่ยนแปลงได้ตามสถานการณ์ทางเศรษฐกิจ
และในการเปลี่ยนแปลงนโยบายของสถาบันการเงินอาจนำมาซึ่งผลกระทบต่อบริษัทผู้รับเหมาก่อสร้าง
เช่น เงื่อนไขหนังสือค้ำประกัน การให้สินเชื่อ ได้แก่ อัตราดอกเบี้ย ค่าธรรมเนียม
หลักทรัพย์ค้ำประกัน เป็นต้น ซึ่งทั้งหมดผู้รับเหมาต้องรับภาระต้นทุนสูงขึ้นเช่นกัน (รายละเอียดตาม
12.2 คำอธิบายและการวิเคราะห์ฐานะทางการเงิน เรื่อง ค่าใช้จ่ายในการขายและบริหาร)

ในช่วงที่ผ่านมานั้น บริษัทได้รับความร่วมมือจากธนาคารพาณิยช์หลายๆ แห่งด้วยดีเสมอมา
ในด้านหนังสือค้ำประกัน และด้านสินเชื่อ และบริษัทฯ
มุ่งเน้นที่จะปฏิบัติตามพันธะสัญญาที่ได้ให้ไว้กับสถาบันการเงินต่างๆ อย่างเคร่งครัด เช่น
การชำระเงินตามแผนที่กำหนด เป็นต้น บริษัทฯเชื่อว่าการปฏิบัติดังกล่าวทำให้สถาบันการเงินต่างๆ
จัดให้บริษัทฯ เป็นลูกค้าชั้นดี และมีส่วนลดในด้านอัตราดอกเบี้ย ค่าธรรมเนียม ต่างๆ ในที่สุด

ความเสี่ยงด้านคุณภาพของแรงงานในการก่อสร้าง

ปัจจุบันบริษัทมีแรงงานรายวันที่ใช้ในงานการก่อสร้างกว่าสี่พันคน มีหลายระดับความละเอียดของงาน
หลากหลายประเภทความชำนาญ อาทิเช่น งานขุดดิน ถมทราย งานเทคอนกรีต
หรืองานผูกเหล็กเส้น เป็นต้น ซึ่งงานประเภทนี้ใช้แรงงานเป็นหลักไม่ต้องใช้ทักษะความชำนาญ
ส่วนบางงานต้องใช้ทักษะฝีมือความชำนาญสูง ซึ่งส่วนใหญ่อยู่ในงานสถาปัตยกรรม อาทิเช่น
งานติดตั้งวงกบประตู-หน้าต่างและปรับบาน งานบุพื้นผิวต่างๆ เป็นต้น
การจัดหาแรงงานต่างๆจึงมีความสำคัญ
หากจัดหาแรงงานไม่มีคุณภาพและไม่ตรงต่อทักษะความชำนาญ ย่อมมีผลกระทบต่อคุณภาพของงาน
และไม่ได้ตามเกณฑ์มาตรฐานที่กำหนด ย่อมมีผลต่อการรับมอบงานของเจ้าของโครงการหรือผู้ว่าจ้าง
นำมาซึ่งการแก้ไขงานต่างๆ ซึ่งจะต้องมีค่าใช้จ่ายมากกว่างานติดตั้งแต่แรก
กล่าวคือต้องทำการรื้อถอนสิ่งที่ติดตั้งไปแล้ว และทำการติดตั้งใหม่
ค่าดำเนินการย่อมมากกว่าสองเท่าของการติดตั้งหนเดียว รวมทั้งมีค่าใช้จ่ายอื่นๆที่เพิ่มขึ้นตามมา

แรงงานที่มีความชำนาญจึงเป็นทรัพยากรที่จำเป็นต้องมีการจัดหาและดูแลให้เป็นแรงงานสำคัญในการทำงาน
การจัดการแรงงานเหล่านี้อาจทำได้โดยการคัดเลือกโดยการทดสอบ การฝึกหัดขึ้นมาใหม่
การให้ความรู้อย่างต่อเนื่อง การสร้างแรงจูงใจให้เกิดการพัฒนาตนเอง
และหากเป็นแรงงานที่เป็นผู้รับเหมาช่วงอาจทำได้โดยมีการขึ้นทะเบียนรวมทั้งจัดให้มีการประเมินผลงานที่ผ่านมาเพื่อใช้เป็นข้อมูลในการจัดระดับของคุณภาพของผู้รับเหมาช่วง

บริษัทจึงให้ความสำคัญของแรงงาน โดยมีแผนงานการพัฒนาศักยภาพการเพิ่มขีดความสามารถ
และคุณภาพความเป็นอยู่ โดยได้จัดส่งแรงงานดังกล่าวเข้ารับการอบรม ทดสอบ ตามข้อกำหนดของ
กรมพัฒนาฝีมือแรงงาน กระทรวงแรงงาน ซึ่งช่วยให้แรงงานด้านต่างๆ
ของบริษัทฯได้รับการพัฒนาทักษะความชำนาญอย่างมีระบบ
รวมทั้งการดูแลคุณภาพความเป็นอยู่ในสถานที่พักอาศัยให้มีความสะอาดความปลอดภัย เป็นต้น

ความเสี่ยงด้านความสูญเสีย ในค่าใช้จ่าย จากการบาดเจ็บ ของพนักงานในการปฏิบัติงานก่อสร้าง

ความเสียหายเนื่องจากอุบัติเหตุ บาดเจ็บ ป่วย
ในการทำงานมักเป็นค่าใช้จ่ายซึ่งแฝงอยู่ในธุรกิจงาน และในทุกกระบวนการผลิต
จากการสำรวจของกรมสวัสดิการและคุ้มครองแรงงาน ณ ปัจจุบัน ความสูญเสียจากการเกิดอุบัติเหตุ
ในการทำงานก่อสร้าง เป็นความสูญเสียที่เกิดขึ้นเป็นอันดับหนึ่งในภาคอุตสาหกรรม
และอุบัติเหตุที่เกิดขึ้นมักจะเป็นอุบัติเหตุที่รุนแรงกว่าการทำงานประเภทอื่น

อย่างไรก็ตาม อุบัติเหตุในการทำงานก่อสร้าง ย่อมลดลงได้
ด้วยการปฏิบัติงานในสภาพแวดล้อมที่ปราศจากความเสี่ยง
โดยจัดสภาพแวดล้อมในการทำงานให้ปลอดภัย บริษัท มีนโยบายด้านความปลอดภัยที่ว่า
บริษัทมีความปรารถนาและมุ่งมั่น ที่จะจัดเตรียมสภาพการทำงานที่ปลอดภัยแก่พนักงาน ผู้รับเหมาช่วง
และประชาชนบริเวณรอบๆ สถานที่ก่อสร้าง บริษัทพร้อมที่จะสนับสนุนให้เกิดความมั่นใจว่า
ได้มีการนำระบบการทำงานที่ปลอดภัยรวมทั้ง กฎ ระเบียบ ของส่วนราชการมาปฏิบัติ
และพนักงานทุกคนได้ตระหนักถึง รวมทั้งได้มีการนำไปดำเนินการให้เกิดความปลอดภัย
โดยถือเป็นพันธะผูกพัน ตามคู่มือความปลอดภัยของบริษัท

ความเสี่ยงจากการรับงานก่อสร้างที่ยังไม่หลากหลาย

การประกอบธุรกิจของบริษัทในช่วงที่ผ่านมา
ยังคงไว้ซึ่งการดำเนินธุรกิจรับเหมาก่อสร้างแบบครบวงจร
และยังคงเชี่ยวชาญในการก่อสร้างโครงการอาคารสูง
ทั้งรับงานจากหน่วนงานของภาครัฐและเอกชน ให้บริการตั้งแต่งานเข็มจนกระทั้งอาคารเสร็จสมบูรณ์
รวมทั้งงานด้านโครงสร้าง งานสถาปัตยกรรม งานติดตั้งระบบไฟฟ้า ระบบเครื่องจักรกล
งานสุขาภิบาล เป็นต้น โดย ณ วันที่ 31 ธันวาคม 2551 บริษัทมีงานก่อสร้างคงเหลือทั้งสิ้น 28
โครงการ โดยส่วนใหญ่เป็นประเภทงานก่อสร้าง อาคารที่พักอาศัย,โรงแรมและรีสอร์ท
และอาคารสำนักงาน/อาคารพาณิชย์ เป็นต้น และส่วนใหญ่เป็นอาคารสูง เป็นต้น

อย่างไรก็ตาม ในช่วงที่เกิดภาวะเศรษฐกิจชะลอตัว การลงทุนด้านอสังหาริมทรัพย์ลดน้อยลง
ทำให้การแข่งขันมีความรุนแรงเพิ่มมากขึ้นโดยเฉพาะด้านราคา
ซึ่งอาจมีผลกระทบต่อบริษัทในการรับงานก่อสร้างได้ รวมทั้งงานก่อสร้างโครงสร้างพื้นฐานขนาดใหญ่
เช่น โครงการระบบรถไฟฟ้าขนส่งมวลชน เป็นต้น ซึ่งบริษัทอาจมีคุณสมบัติไม่ครบตามเกณฑ์ที่กำหนด
อย่างไรก็ตามบริษัทอยู่ระหว่างการเตรียมความพร้อมเพื่อร่วมกับพันธมิตรทางการค้าเพื่อร่วมประมูลงานข้างต้นหากเป็นไปตามคุณสมบัติที่กำหนด
รวมทั้งงานก่อสร้างในต่างประเทศ ได้แก่ บริษัท ซินเท็ค คอนสตรัคชั่น พีซีแอล
(แอล.แอล.ซี)ซึ่งปัจจุบันบริษัทอยู่ระหว่างกำลังจะดำเนินงาน